Béres Attila

*2024.*

Régóta nem írtam verset

reméltem, hogy nem végleges

a reménykedés nem állandó érzés

előjön néha

hogy feléledhet még a képzelet

De képzelet kell-e a képzelhetetlenhez

a viszketés a szúrás tompa fej

ébredés tarkótájt a görcs

hogy ma is az lesz mint tegnap

csak mélyebben lejjebb

szorít

nincs rajzolt önarckép

a tükör az megvakult

magamat nem látom

csak azok a képtelen hátterek

ott háttérben gyorsulva tűnnek el

a földek a vizek a hegyek

a gyárak vetemények,

épületek lovak gulyák

a bányák is

falvak vonatok tegnap-még-személyek

korszakok könyvek

könyvekből elpárolgó

szavak

de a többi ember meg

nyugodtan tovább

pörkölt és hamburger

időjárás fesztivál falunap

lesvolt-nemvoltles anyád

koszorúzás átadás premier

megemlékezés díszőrség

felavatja megszúrja

megáldja megöli

és összekeverednek a szavak

és mire hazaérsz a boltból

a szatyorban a krumpli megrohad

és nem jár a busz és a feltúrt utcákon

Lamborghinik gázolnak

kidöntenek letarolnak

öregasszony gyerek kerítés

mindegy

nem írok nem leltározok

a versek áradó tömegében

mást mutat a tender:

hogy a leltár

nem költőnek való feladat

hát vigyétek vigyétek vigyétek

mi-minden van még

vigyétek mind ami van még

az összes sárga gumikacsát

a tűzoltóautó leesett kerekét

a hasadt építőkockát

a kaleidoszkóp műanyag cserepét

a néma biciklicsengőt

a plüssmaci kivájt szemét

a sánta zsiráfot és a spájzból

a bűzölgő káposztafejeket

a fürdőszoba csöpögő csapját

a letört kilincseket

könyvek is mind

meghalt nagypapa foszlott fáslijait

tépjétek ki az lyukas zsebeket

vigyétek a csorba tányért amiből

a megdöglött kutya evett

és vigyétek az üres virágcserepet

az elgurult üvegszemeket

a marék homokot

de akkor már tényleg mindent

a múltat a jelent a jövőt

minden időt minden színt

illatot emléket és az ízeket

amire nincs szó azt is

az izmot, ami felemelné a fejet

de örökre

semmi ne maradjon

mindent vigyetek

ameddig bírjátok

ameddig bírjátok még

ameddig

meddig

mosolyogj a telefonba

integess